ΚΑΝΟΝΙΣΜΟΣ (ΕΚ) αριθ. 88/97 ΤΗΣ ΕΠΙΤΡΟΠΗΣ της 20ής Ιανουαρίου 1997 σχετικά με την άδεια για απαλλαγή της εισαγωγής ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας από την επέκταση με τον κανονισμό (ΕΚ) αριθ. 71/97 του Συμβουλίου του δασμού αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΚ) αριθ. 2331/96 (2),

τον κανονισμό (ΕΚ) αριθ. 71/97 του Συμβουλίου, της 14ης Ιανουαρίου 1997, για την επέκταση του οριστικού δασμού αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93 στις εισαγωγές στην Κοινότητα ποδηλάτων καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας και για την επιβολή του επεκταθέντος δασμού στις εισαγωγές που έχουν καταγραφεί σύμφωνα με τον κανονισμό (ΕΚ) αριθ. 703/96 (3), και ιδίως το άρθρο 3,

Μετά από διαβουλεύσεις με τη συμβουλευτική επιτροπή,

Εκτιμώντας ότι:

(1) Με τον κανονισμό (ΕΚ) αριθ. 71/97 (που στο εξής καλείται «κανονισμός αναφοράς», το Συμβούλιο επέκτεινε το δασμό αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93 του Συμβουλίου (4) στις εισαγωγές ποδηλάτων καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων από αυτήν τη χώρα.

(2) Ο κανονισμός αναφοράς καθορίζει ορισμένες αρχές και κατευθυντήριες γραμμές σχετικά με την απαλλαγή ορισμένων εισαγωγών μερών ποδηλάτων από τον επεκταθέντα δασμό.

(3) Δυνάμει του άρθρου 3 του κανονισμού αναφοράς ο παρών κανονισμός πρέπει να καθοδηγεί με ευκρίνεια τα ενδιαφερόμενα μέρη σχετικά με τον τρόπο λειτουργίας του συστήματος απαλλαγής. Ειδικότερα, πρέπει να περιέχει σαφείς διατάξεις για το πως μπορούν να απαλλαγούν ορισμένες εισαγωγές βασικών εξαρτημάτων για ποδήλατα από τον επεκταθέντα δασμό, και για τον τρόπο με τον οποίο μπορεί να εκδοθεί η άδεια για απαλλαγή.

(4) Σχετικά, το σύστημα απαλλαγής προβλέπει τρεις δυνατότητες βάσει των οποίων οι εισαγωγές βασικών εξαρτημάτων ποδηλάτων μπορούν να απαλλαγούν υπό όρους ή οριστικά από την καταβολή του επεκταθέντος δασμού:

Κατ' αρχάς οι απευθείας εισαγωγές βασικών εξαρτημάτων ποδηλάτων απαλλάσσονται από τον επεκταθέντα δασμό στην περίπτωση που δηλωθούν ότι τίθενται σε ελεύθερη κυκλοφορία από, ή εξ ονόματος, ενός κατασκευαστή που ασχολείται με τη συναρμολόγηση ο οποίος έχει απαλλαγεί από την Επιτροπή.

Δεύτερον, οι εισαγωγές βασικών εξαρτημάτων ποδηλάτων απαλλάσσονται επίσης από τον επεκταθέντα δασμό όταν έχουν γίνει δεκτά βάσει ελέγχου τελικής χρήσης και όταν τελικά παραδίδονται σε επιχείρηση συναρμολόγησης η οποία έχει απαλλαγεί, ή όταν έχει δηλωθεί ότι τίθενται σε ελεύθερη κυκλοφορία ή έχουν παραδοθεί σε ένα μέρος σε περιορισμένες ποσότητες. Είναι σχετικά ενδεδειγμένη η εφαρμογή mutatis mutandis του υφισταμένου μηχανισμού του ελέγχου τελικής χρήσης που προβλέπεται από τον κανονισμό (ΕΟΚ) αριθ. 2913/92 του Συμβουλίου (5) και τον κανονισμό (ΕΟΚ) αριθ. 2454/93 της Επιτροπής (6), όπως τροποποιήθηκε τελευταία από τον κανονισμό (ΕΚ) αριθ. 12/97 (7). Όταν λιγότερα των 300 τεμαχίων μηνιαίως οποιουδήποτε τύπου βασικών εξαρτημάτων ποδηλάτων δηλώνεται ότι τίθενται σε ελεύθερη κυκλοφορία από ένα μέρος ή παραδίδονται σ' αυτό, οι εν λόγω εισαγωγές βασικών εξαρτημάτων ποδηλάτων θα έχουν περιορισμένη οικονομική σημασία και είναι απίθανο να υποσκελίσουν τα αποτελέσματα του δασμού που έχει επιβληθεί με τον κανονισμό (ΕΟΚ) αριθ. 2474/93. Επομένως, πρέπει να θεωρηθεί ότι δεν συνεπάγονται καταστρατήγηση του δασμού.

Τρίτον, οι εισαγωγές βασικών εξαρτημάτων ποδηλάτων απαλλάσσονται υπό όρους από τον επεκταθέντα δασμό με την αναστολή της πληρωμής του επεκταθέντος δασμού, όταν δηλώνεται ότι τίθενται σε ελεύθερη κυκλοφορία από, ή εξ ονόματος, επιχείρησης συναρμολόγησης και αποτελεί αντικείμενο εξέτασης από την Επιτροπή.

(5) Η Επιτροπή είναι επιφορτισμένη να εξετάζει κατά πόσον οι εργασίες συναρμολόγησης που εκτελεί ένα μέρος, εμπίπτουν στο πεδίο εφαρμογής του άρθρου 13 παράγραφος 2 του κανονισμού (ΕΚ) αριθ. 384/96 (που στο εξής καλείται «βασικός κανονισμός»), και απαλλάσσει το μέρος όταν αυτό αιτιολογείται. Μόνον τα μέρη που εκτελούν εργασίες συναρμολόγησης μπορούν να υποβάλουν αίτηση απαλλαγής από την Επιτροπή.

Κάθε απόφαση της Επιτροπής να απαλλάξει ένα μέρος που ασχολείται με εργασίες συναρμολόγησης, αποτελεί έγκριση κατά την έννοια του άρθρου 13 παράγραφος 4 του βασικού κανονισμού.

Σχετικά με αυτό, όταν οι εισαγωγές βασικών εξαρτημάτων ποδηλάτων έχουν απαλλαγεί από τον επεκταθέντα δασμό σε σχέση με επιχείρηση συναρμολόγησης και η οποία έχει απαλλαγεί ή σε σχέση με τη ρήτρα ελαχίστων ποσοτήτων, είναι σκόπιμο να προβλέπουν οι όροι απαλλαγής ότι η Επιτροπή οφείλει να εξασφαλίσει το ότι τα εξαρτήματα ποδηλάτων χρησιμοποιούνται πραγματικά για τις εργασίες συναρμολόγησης που εκτελεί το μέρος που έχει απαλλαγεί και ότι δεν έχει παραβιαστεί το όριο της ελάχιστης ποσότητας.

(6) Οι αρμόδιες αρχές των κρατών μελών ελέγχουν κατά πόσον αυτά τα εξαρτήματα ποδηλάτων είτε δηλώνεται ότι τίθενται σε ελεύθερη κυκλοφορία από την επιχείρηση συναρμολόγησης η οποία έχει απαλλαγεί, είτε παραδίδονται τελικά μέσω του συστήματος τελικής χρήσης σε επιχείρηση συναρμολόγησης που έχει απαλλαγεί, ή εμπίπτουν στην ρήτρα ελάχιστης ποσότητας.

(7) Σε ό,τι αφορά τις αιτήσεις απαλλαγής από την Επιτροπή ενός κατασκευαστή που εκτελεί πράξεις συναρμολόγησης, πρέπει να προβλεφθεί σαφής διάταξη σχετικά με τη δυνατότητα αποδοχής αυτών των αιτήσεων, με τη διεξαγωγή της εξέτασης, με τη λήψη απόφασης, τις επανεξετάσεις και την ανάκληση των απαλλαγών.

Για λόγους ορθής διαχείρισης, οι αιτήσεις πρέπει να παρέχουν αποδεικτικά στοιχεία prima facie σχετικά με το ότι δεν υπάρχει καταστρατήγηση, και πρέπει να αιτιολογούνται δεόντως για να γίνουν αποδεκτές από την Επιτροπή. Για να εξασφαλιστεί ταχεία απόφαση σχετικά με τη δυνατότητα αποδοχής των δεόντως αιτιολογημένων αποφάσεων, πρέπει να καθοριστεί χρονική περίοδος εντός της οποίας να μπορεί να ληφθεί κανονικά τέτοια απόφαση.

Πρέπει να καθοριστεί περίοδος εντός της οποίας η Επιτροπή πρέπει να αποφαίνεται συνήθως σχετικά με το βάσιμο αίτησης.

Σε ό,τι αφορά τις επανεξετάσεις, η Επιτροπή μπορεί να επανεξετάσει, ιδίως με τους δειγματοληπτικούς ελέγχους, τους κατασκευαστές που εκτελούν πράξεις συναρμολόγησης και έχουν απαλλαγεί, για να επαληθεύσει ότι εξακολουθούν να πληρούνται οι όροι της απαλλαγής.

(8) Άλλα μέρη που δεν μπορούν να απαλλαγούν από την Επιτροπή επειδή δεν εκτελούν εργασίες συναρμολόγησης, μπορούν ωστόσο να ωφεληθούν από το σύστημα απαλλαγής όταν δηλώσουν ότι τα αγαθά υπάγονται στον έλεγχο τελικής χρήσης και παραδίδουν βασικά εξαρτήματα ποδηλάτων σε μέρη που έχουν απαλλαγεί ή σε άλλους κατόχους εγκρίσεως τελικής χρήσης ή βάσει της ρήτρας ελάχιστης ποσότητας.

Είναι ωστόσο αναγκαίο οι πελάτες αυτών των μερών, αν ασχολούνται με τις εργασίες συναρμολόγησης αλλά δεν έχουν ακόμη απαλλαγεί, και εάν χρησιμοποιούν τα εξαρτήματα ποδηλάτων σε ποσότητες που υπερβαίνουν την ελάχιστη ποσότητα, να λάβουν απαλλαγή από την Επιτροπή.

(9) Σε ό,τι αφορά τα μέρη που έχουν υποβάλει δεόντως αιτιολογημένες αιτήσεις που εκκρεμούν, πρέπει να κινηθούν αμέσως διαδικασίες εξέτασης.

Είναι αναγκαίο να εξασφαλιστεί το ότι είναι δυνατή η αναδρομική απαλλαγή αυτών των μερών των οποίων οι αιτήσεις εκκρεμούν. Επομένως, η καταβολή του επεκταθέντος δασμού δεν πρέπει να ανασταλεί μόνο σε ό,τι αφορά τις εισαγωγές που έχει δηλωθεί ότι προορίζονται για ελεύθερη κυκλοφορία μετά την έναρξη ισχύος του κανονισμού αναφοράς αλλά σε ό,τι αφορά τον δασμό που προκύπτει βάσει του άρθρου 2 παράγραφος 3 του κανονισμού αναφοράς.

(10) Τα μέρη που εκτελούν εργασίες συναρμολόγησης, για τα οποία έχει ήδη διαπιστωθεί ότι δεν καταστρατηγούν το δασμό αντιντάμπινγκ που έχει επιβληθεί με τον κανονισμό (ΕΟΚ) αριθ. 2474/93, πρέπει να απαλλαγούν βάσει του παρόντος κανονισμού.

Είναι αναγκαίο να εξασφαλιστεί ότι αυτά τα μέρη απαλλάσσονται αναδρομικά.

(11) Στον παρόντα κανονισμό επισυνάπτονται κατάλογος των μερών για τα οποία έχει κινηθεί διαδικασία εξέτασης και κατάλογος των μερών που έχουν απαλλαγεί από τον επεκταθέντα δασμό. Οι αλλαγές των καταλόγων και οι παγιοποιημένοι ενημερωμένοι κατάλογοι θα δημοσιεύονται περιοδικώς, όταν κρίνεται αναγκαίο, στην σειρά C της Επίσημης Εφημερίδας των Ευρωπαϊκών Κοινοτήτων.

(12) Τέλος, οι γενικοί κανόνες που εφαρμόζονται στις έρευνες αντιντάμπινγκ, όπως οι κανόνες που αφορούν τη διεξαγωγή των ερευνών, τις επισκέψεις επαλήθευσης, τη μη συνεργασία, τον εμπιστευτικό χαρακτήρα και τα διαδικαστικά δικαιώματα των ενδιαφερομένων μερών, πρέπει να εφαρμόζονται για τις διαδικασίες που θεσπίζονται με τον παρόντα κανονισμό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ορισμοί

Για τους σκοπούς του παρόντος κανονισμού:

- ως «εξαρτήματα ποδηλάτων» νοούνται τα εξαρτήματα ποδηλάτων που υπάγονται στους κωδικούς ΣΟ από 8714 91 10 έως 8714 99 90,

- ως «επεκταθείς δασμός» νοείται ο δασμός που έχει επιβληθεί με τον κανονισμό (ΕΟΚ) αριθ. 2474/93, όπως επεκτάθηκε από το άρθρο 2 του κανονισμού (ΕΚ) αριθ. 71/97 (εφεξής «κανονισμός αναφοράς»),

- ως «βασικά εξαρτήματα ποδηλάτων» νοούνται τα εξαρτήματα ποδηλάτων που ορίζονται στο άρθρο 1 του κανονισμού αναφοράς,

- ως «εργασία συναρμολόγησης» νοείται η εργασία κατά την οποία χρησιμοποιούνται βασικά εξαρτήματα ποδηλάτων για τη συναρμολόγηση ή την κατασκευή ποδηλάτων,

- ως «αίτηση» νοείται κάθε υποβολή αιτήσεως από μέρος που ασχολείται με εργασίες συναρμολόγησης και που αποσκοπεί στο να λάβει άδεια για απαλλαγή από την Επιτροπή δυνάμει του άρθρου 3,

- ως «υπό εξέταση μέρος» είναι το μέρος που ασχολείται με εργασίες συναρμολόγησης ως προς το οποίο έχει κινηθεί διαδικασία εξέτασης δυνάμει του άρθρου 4 παράγραφος 5 ή του άρθρου 11 παράγραφος 1 και

- ως «μέρος που έχει απαλλαγεί» είναι κάθε μέρος για το οποίο διαπιστώθηκε ότι οι εργασίες συναρμολόγησης που εκτελεί, δεν εμπίπτουν στο πεδίο εφαρμογής του άρθρου 13 παράγραφος 2 του κανονισμού (ΕΚ) αριθ. 384/96, και που έχει απαλλαγεί δυνάμει του άρθρου 7 ή του άρθρου 12 του παρόντος κανονισμού.

Άρθρο 2

Απαλλαγή των εισαγωγών από τον επεκταθέντα δασμό

1. Οι εισαγωγές βασικών εξαρτημάτων ποδηλάτων απαλλάσσονται από τον επεκταθέντα δασμό, όταν:

- δηλώνεται από μέρος που έχει απαλλαγή ή εξ ονόματος του ότι τίθενται σε ελεύθερη κυκλοφορία ή

- δηλώνονται για ελεύθερη κυκλοφορία με βάση τις διατάξεις ελέγχου τελικής χρήσης, όπως καθορίζεται στο άρθρο 14.

2. Οι εισαγωγές βασικών εξαρτημάτων ποδηλάτων απαλλάσσονται προσωρινά από την καταβολή του επεκταθέντος δασμού, στην περίπτωση που τίθενται σε ελεύθερη κυκλοφορία από ή εξ ονόματος υπό εξέταση μέρους.

Άρθρο 3

Αίτηση απαλλαγής

1. Οι αιτήσεις υποβάλλονται γραπτώς σε μία από τις επίσημες γλώσσες της Κοινότητας και πρέπει να υπογράφονται από εξουσιοδοτημένο πρόσωπο που αντιπροσωπεύει τον αιτούντα. Η αίτηση πρέπει να αποσταλεί στην παρακάτω διεύθυνση:

European Commission

Directorate General for External Economic Relations

Unit I/C-3

CORT 100 4/59

Rue de la Loi/Weststraat 200

B-1049 Bruxelles/Brussel.

Τέλεφαξ: (32-2) 295 65 05.

2. Μόλις η Επιτροπή παραλάβει μια αίτηση, ενημερώνει αμέσως τον αιτούντα και τα κράτη μέλη.

Άρθρο 4

Δυνατότητα αποδοχής των αιτήσεων

1. Μια αίτηση γίνεται αποδεκτή όταν:

α) περιέχει αποδεικτικά στοιχεία σχετικά με το ότι ο αιτών χρησιμοποιεί βασικά εξαρτήματα ποδηλάτων για την παραγωγή ή την συναρμολόγηση ποδηλάτων σε ποσότητες που υπερβαίνουν το κατώτατο όριο του άρθρου 14 στοιχείο γ) ή περί του ότι έχει αναλάβει ανέκκλητη συμβατική υποχρέωση να το κάνει 7

β) περιέχει αποδεικτικά στοιχεία prima facie σχετικά με το ότι οι εργασίες συναρμολόγησης που εκτελεί ο αιτών δεν εμπίπτουν στο πεδίο εφαρμογής του άρθρου 13 παράγραφος 2 του κανονισμού (ΕΚ) αριθ. 384/96 και

γ) δεν απορρίφθηκε δυνάμει του άρθρου 7 παράγραφος 3 ή 4, η αίτηση του αιτούντος περί απαλλαγής εντός δώδεκα μηνών που προηγούνται της αίτησης ή όταν δεν ανακλήθηκε η άδεια περί απαλλαγής σύμφωνα με το άρθρο 10.

2. Μπορεί να καθοριστεί εύλογη προθεσμία για την υποβολή κάθε συμπληρωματικής πληροφορίας που απαιτείται για τον καθορισμό της δυνατότητας αποδοχής μιας αίτησης. Στην περίπτωση που αυτά τα αποδεικτικά στοιχεία δεν υποβληθούν εντός της προθεσμίας, η αίτηση δεν θα θεωρηθεί αποδεκτή.

3. Η απόφαση περί του παραδεκτού μιας δεόντως αιτιολογημένης αίτησης κατά την έννοια των παραγράφων 1 και 2 λαμβάνεται συνήθως εντός 45 ημερών από την παραλαβή της. Προηγουμένως παρέχεται στον αιτούντα η ευκαιρία να σχολιάσει τα συμπεράσματα της Επιτροπής σχετικά με το παραδεκτό της αίτησης.

4. Στην περίπτωση που διαπιστώνεται το παραδεκτό μιας αίτησης, η αίτηση απορρίπτεται με απόφαση και μετά από διαβουλεύσεις με τη συμβουλευτική επιτροπή.

5. Στην περίπτωση που διαπιστώνεται το παραδεκτό μιας αίτησης κινείται αμέσως διαδικασία εξέτασης και ενημερώνονται ο αιτών και τα κράτη μέλη.

Άρθρο 5

Αναστολή της καταβολής των δασμών

1. Από την ημερομηνία παραλαβής της αίτησης που πληροί τους όρους του άρθρου 3 παράγραφος 1 και μέχρις ότου ληφθεί απόφαση για το βάσιμο μιας αίτησης δυνάμει του άρθρου 6 και του άρθρου 7, η καταβολή της τελωνειακής οφειλής που έχει προκύψει για τον επεκταθέντα δασμό δυνάμει του άρθρου 2 παράγραφος 1 του κανονισμού αναφοράς, αναστέλλεται ως προς τις εισαγωγές βασικών εξαρτημάτων ποδηλάτων για τα οποία το υπό εξέταση μέρος έχει δηλώσει ότι τίθενται σε ελεύθερη κυκλοφορία.

2. Οι αρμόδιες αρχές των κρατών μελών μπορούν να εξαρτήσουν την αναστολή της καταβολής του επεκταθέντος δασμού από την παροχή εγγύησης για τον επεκταθέντα δασμό στην περίπτωση που η αίτηση κριθεί στη συνέχεια μη αποδεκτή δυνάμει του άρθρου 4 παράγραφος 4 ή απορριφθεί δυνάμει του άρθρου 7 παράγραφος 3 ή 4.

Άρθρο 6

Εξέταση της αίτησης

1. Κατά τη διεξαγωγή της έρευνάς της, η Επιτροπή μπορεί, όταν το κρίνει σκόπιμο, να ζητήσει πρόσθετες πληροφορίες από τον αιτούντα ή/και να προβεί σε επιτόπιες επαληθεύσεις. Η εξέταση θα καλύψει κανονικά περίοδο όχι μικρότερη των έξι μηνών πριν την παραλαβή της αίτησης.

2. Κάθε υπό εξέταση μέρος εξασφαλίζει ότι, ανά πάσα στιγμή, τα βασικά εξαρτήματα ποδηλάτων που δηλώνει ότι θέτει σε ελεύθερη κυκλοφορία, είτε χρησιμοποιούνται για εργασίες συναρμολόγησης που εκτελεί, είτε καταστρέφονται ή επανεξάγονται. Διατηρεί αρχεία σχετικά με τα βασικά εξαρτήματα ποδηλάτων που παραλαμβάνει σχετικά με τη χρήση τους. Αυτά τα αρχεία διατηρούνται για τρία τουλάχιστον έτη. Τα αρχεία και κάθε αναγκαίο πρόσθετο αποδεικτικό στοιχείο και οι πληροφορίες ανακοινώνονται στην Επιτροπή κατόπιν αιτήσεώς της.

3. Η εξέταση του βάσιμου μιας αίτησης ολοκληρώνεται συνήθως εντός δώδεκα μηνών από την ημερομηνία κοινοποίησης δυνάμει του άρθρου 4 παράγραφος 5.

4. Πριν εκδοθεί απόφαση δυνάμει του άρθρου 7, ανακοινώνονται στον αιτούντα τα συμπεράσματα σχετικά με το βάσιμο της αίτησης και του παρέχεται η ευκαιρία να αναπτύξει τις απόψεις του.

Άρθρο 7

Απόφαση

1. Στην περίπτωση που τα γεγονότα, όπως επιβεβαιώνονται τελικά, δείξουν ότι οι εργασίες συναρμολόγησης που εκτελεί ο αιτών, δεν εμπίπτουν στο πεδίο εφαρμογής του άρθρου 13 παράγραφος 2 του κανονισμού (ΕΚ) αριθ. 384/96, μετά από διαβουλεύσεις με την συμβουλευτική επιτροπή, εγκρίνεται η απαλλαγή του αιτούντος από τον επεκταθέντα δασμό.

2. Η απόφαση θα έχει αναδρομική ισχύ από την ημερομηνία της κοινοποίησης. Η τελωνειακή οφειλή του αιτούντα που προκύπτει δυνάμει του άρθρου 2 παράγραφος 1 του κανονισμού αναφοράς, καταργείται από την ημερομηνία αυτή.

3. Στην περίπτωση που δεν πληρούνται τα κριτήρια για την απαλλαγή, μετά από διαβουλεύσεις με τη συμβουλευτική επιτροπή, απορρίπτεται η αίτηση και αίρεται η αναστολή της καταβολής του επεκταθέντος δασμού που προβλέπεται στο άρθρο 5.

4. Η παραβίαση των υποχρεώσεων στο πλαίσιο του άρθρου 6 παράγραφος 2 ή κάθε ψευδής δήλωση ή πληροφορία σε ό,τι αφορά τα στοιχεία στα οποία πρέπει να στηριχτεί η απόφαση, αποτελούν λόγο για την απόρριψη της αίτησης.

Άρθρο 8

Υποχρεώσεις για τα μέρη που έχουν απαλλαγεί

1. Κάθε μέρος που απαλλάσσεται, οφείλει να εξασφαλίζει ότι, ανά πάσα στιγμή:

α) οι εργασίες συναρμολόγησης που εκτελεί, παραμένουν εκτός του πεδίου εφαρμογής του άρθρου 13 παράγραφος 2 του κανονισμού (ΕΚ) αριθ. 384/96 7

β) στην περίπτωση που παραλαμβάνει βασικά εξαρτήματα ποδηλάτων που έχουν απαλλαγεί από τον επεκταθέντα δασμό δυνάμει του άρθρου 2, αυτά τα μέρη είτε χρησιμοποιούνται για τις πράξεις συναρμολόγησης, είτε καταστρέφονται, επανεξάγονται ή μεταπωλούνται σε άλλο μέρος που έχει απαλλαγεί.

2. Κάθε μέρος που απαλλάσσεται οφείλει να διατηρεί αρχεία σχετικά με τα βασικά εξαρτήματα ποδηλάτων που παραλαμβάνει και σχετικά με τη χρήση τους. Οφείλει να διατηρεί αυτά τα αρχεία και τα κατάλληλα αποδεικτικά στοιχεία για τουλάχιστον τρία έτη. Αυτά τα αρχεία τίθενται στη διάθεση της Επιτροπής κατόπιν αιτήσεώς της.

Άρθρο 9

Επανεξέταση

1. Η Επιτροπή μπορεί με δική της πρωτοβουλία να επανεξετάσει την κατάσταση ενός μέρους που έχει απαλλαγεί, για να επαληθεύσει ότι οι εργασίες συναρμολόγησης που εκτελεί, παραμένουν εκτός του πεδίου εφαρμογής του άρθρου 13 παράγραφος 2 του κανονισμού (ΕΚ) αριθ. 384/96.

2. Μια επανεξέταση συνίσταται στην εξέταση για περίοδο που μπορεί να είναι βραχύτερη των έξι μηνών.

Άρθρο 10

Ανάκληση μιας απαλλαγής

Αφού δοθεί στο μέρος που έχει απαλλαγεί η δυνατότητα να αναπτύξει τις απόψεις του, και μετά από διαβουλεύσεις με τη συμβουλευτική επιτροπή, ανακαλείται η απαλλαγή:

- στην περίπτωση που από την επανεξέταση αποδειχθεί ότι οι εργασίες συναρμολόγησης που εκτελεί ένα απαλλαγέν μέρος εμπίπτουν στο πεδίο εφαρμογής του άρθρου 13 παράγραφος 2 του κανονισμού (ΕΚ) αριθ. 384/96,

- σε περίπτωση παραβίασης των υποχρεώσεων δυνάμει του άρθρου 8 παράγραφος 2,

- σε περίπτωση μη συνεργασίας μετά την έκδοση της αποφάσεως περί απαλλαγής.

Άρθρο 11

Αιτήσεις που εκκρεμούν

1. Οι αιτήσεις των μερών που απαριθμούνται στο παράρτημα Ι γίνονται αποδεκτές και κινούνται διαδικασίες δυνάμει του άρθρου 6.

2. Ως ημερομηνία παραλαβής, κατά την έννοια του άρθρου 5 παράγραφος 1 των αιτήσεων που αναφέρονται στην παράγραφο 1 του παρόντος άρθρου λογίζεται η ημερομηνία ενάρξεως ισχύος του παρόντος κανονισμού.

3. Μέχρις ότου ληφθεί απόφαση σχετικά με το βάσιμο των αιτήσεων που έχουν υποβάλει τα μέρη που απαριθμούνται στο παράρτημα Ι, η καταβολή της τελωνειακής οφειλής που έχει προκύψει για τον επεκταθέντα δασμό δυνάμει του άρθρου 2 του κανονισμού αναφοράς αναστέλλεται από την ημερομηνία ενάρξεως ισχύος του εν λόγω κανονισμού.

4. Οι αποφάσεις δυνάμει του άρθρου 7 παράγραφος 2 σε ό,τι αφορά τα μέρη που απαριθμούνται στο παράρτημα Ι, θα ισχύουν αναδρομικά από τις 20 Απριλίου 1996. Η τελωνειακή οφειλή του αιτούντος που έχει προκύψει σε σχέση με τον επεκταθέντα δασμό, καταργείται από την ημερομηνία αυτή.

Άρθρο 12

Μέρη που απαλλάσσονται με τον παρόντα κανονισμό

Τα μέρη που απαριθμούνται στο παράρτημα ΙΙ απαλλάσσονται από τον επεκταθέντα δασμό από τις 20 Απριλίου 1996.

Άρθρο 13

Διαδικαστικές διατάξεις

Οι σχετικές διατάξεις του κανονισμού (ΕΚ) αριθ. 384/96 όσον αφορά:

- τη διεξαγωγή της έρευνας (άρθρο 6 παράγραφοι 2, 3, 4 και 5),

- τις επιτόπιες επαληθεύσεις (άρθρο 16),

- την άρνηση συνεργασίας (άρθρο 18) και

- την τήρηση του απορρήτου (άρθρο 19),

εφαρμόζονται στη διαδικασία εξέτασης, δυνάμει του παρόντος κανονισμού.

Άρθρο 14

Απαλλαγή που υπόκειται σε έλεγχο τελικής χρήσης

Στην περίπτωση που δηλώνεται ότι οι εισαγωγές βασικών εξαρτημάτων ποδηλάτων τίθενται σε ελεύθερη κυκλοφορία από πρόσωπο άλλο από το μέρος που έχει απαλλαγεί, οι εισαγωγές αυτές απαλλάσσονται από την ημερομηνία ενάρξεως ισχύος του κανονισμού αναφοράς από την εφαρμογή του επεκταθέντος δασμού αν δηλωθούν σύμφωνα με τη διάρθρωση Taric του παραρτήματος ΙΙΙ και με την επιφύλαξη των όρων που καθορίζονται στο άρθρο 82 του κανονισμού (ΕΟΚ) αριθ. 2913/92 και στα άρθρα 291 έως 304 του κανονισμού (ΕΟΚ) αριθ. 2454/93 που θα εφαρμόζονται τηρουμένων των αναλογιών, όταν:

α) τα βασικά εξαρτήματα ποδηλάτων παραδίδονται σε μέρος που έχει απαλλαγεί δυνάμει των άρθρων 7 ή 12 ή

β) τα βασικά εξαρτήματα ποδηλάτων παραδίδονται σε άλλο κάτοχο άδειας κατά την έννοια του άρθρου 291 του κανονισμού (ΕΟΚ) αριθ. 2454/93 ή

γ) σε μηνιαία βάση, λιγότερα των 200 τεμαχίων ανά τύπο βασικών εξαρτημάτων ποδηλάτων είτε δηλώνεται ότι τίθενται σε ελεύθερη κυκλοφορία από ένα μέρος είτε παραδίδονται σε αυτό. Ο αριθμός των εξαρτημάτων ποδηλάτων που δηλώνεται από ένα μέρος ή που παραδίδονται σε οποιοδήποτε μέρος, υπολογίζεται σε σχέση με τον αριθμό των εξαρτημάτων ποδηλάτων που δηλώνονται από όλα τα μέρη ή παραδίδονται σε όλα τα μέρη που είναι συνδεδεμένα ή που έχουν συνάψει αντισταθμιστικές συμφωνίες με αυτό το μέρος.

Άρθρο 15

Ειδική διάταξη για τα μέρη που παραλαμβάνουν ελάχιστες ποσότητες

1. Η Επιτροπή ή οι αρμόδιες αρχές των κρατών μελών μπορούν να αποφασίσουν, με δική τους πρωτοβουλία, να εξετάσουν την κατάσταση των μερών που δηλώνουν ότι θέτουν σε ελεύθερη κυκλοφορία βασικά εξαρτήματα ποδηλάτων ή που τα παραλαμβάνουν δυνάμει του άρθρου 14 στοιχείο γ).

2. Στην περίπτωση που διαπιστωθεί ότι τα μέρη που αναφέρονται στην παράγραφο 1 δηλώνουν ότι θέτουν σε ελεύθερη κυκλοφορία ή παραλαμβάνουν βασικά εξαρτήματα ποδηλάτων σε ποσότητες που υπερβαίνουν το κατώτατο όριο που προβλέπεται από το άρθρο 14 στοιχείο γ), ή που αρνούνται να συνεργαστούν κατά την εξέταση, δεν λογίζεται περαιτέρω ότι εκφεύγουν του πεδίου εφαρμογής του άρθρου 13 παράγραφος 2 του κανονισμού (ΕΚ) αριθ. 384/96. Αφού δοθεί η ευκαιρία στο εν λόγω μέρος να αναπτύξει τις απόψεις του, αυτές οι διαπιστώσεις κοινοποιούνται στις αρμόδιες αρχές των κρατών μελών.

3. Στην περίπτωση που τα μέρη που αναφέρονται στην παράγραφο 1 εφαρμόζουν καταχρηστικά το άρθρο 14 στοιχείο γ) για να καταστραγήσουν τον επεκταθέντα δασμό, ο επεκταθείς δασμός που δεν έχει καταβληθεί για τα βασικά εξαρτήματα ποδηλάτων ως προς τα οποία έχει δηλωθεί ότι τίθενται σε ελεύθερη κυκλοφορία από αυτά τα μέρη ή που έχουν παραδοθεί σ'αυτά τα μέρη, μετά την έναρξη ισχύος του παρόντος κανονισμού, καθίσταται απαιτητός.

Άρθρο 16

Ανταλλαγές πληροφοριών

1. Ανακοινώνονται στις αρμόδιες αρχές των κρατών μελών τα στοιχεία των μερών ως προς τα οποία έχει κινηθεί διαδικασία εξέτασης δυνάμει του άρθρου 4 ή ως προς τα οποία έχει ληφθεί απόφαση δυνάμει των άρθρων 7 ή 10.

2. Δημοσιεύεται ανακοίνωση περιοδικά, όποτε είναι σκόπιμο, περιέχουσα ενημερωμένους καταλόγους των υπό εξέταση μερών και των μερών που έχουν απαλλαγεί, οι οποίοι θα ανακοινώνονται επίσης σε κάθε ενδιαφερόμενο μέρος κατόπιν αιτήσεώς του.

3. Οι αρμόδιες αρχές των κρατών μελών ανακοινώνουν στην Επιτροπή κατά τη διάρκεια του μήνα που ακολουθεί κάθε τρίμηνο, συνοπτικές πληροφορίες σχετικά με τα μέρη που έχουν απαλλαγεί σύμφωνα με το σχήμα που καθορίζεται στο παράρτημα IV.

Άρθρο 17

Διατάξεις σχετικά με τους τελωνειακούς δασμούς

Εκτός αν ορίζεται άλλως, εφαρμόζονται οι ισχύουσες διατάξεις για τους τελωνειακούς δασμούς.

Άρθρο 18

Έναρξη ισχύος

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Ιανουαρίου 1997.

Για την Επιτροπή

Leon BRITTAN

Αντιπρόεδρος

(1) ΕΕ αριθ. L 56 της 6. 3. 1996, σ. 1.

(2) ΕΕ αριθ. L 317 της 6. 12. 1996, σ. 1.

(3) ΕΕ αριθ. L 16 της 18. 1. 1997, σ. 55.

(4) ΕΕ αριθ. L 228 της 9. 9. 1993, σ. 1.

(5) ΕΕ αριθ. L 302 της 19. 10. 1992, σ. 1.

(6) ΕΕ αριθ. L 253 της 11. 10. 1993, σ. 1.

(7) ΕΕ αριθ. L 9 της 13. 1. 1997, σ. 1.

ΠΑΡΑΡΤΗΜΑ Ι

ΥΠΟ ΕΞΕΤΑΣΗ ΜΕΡΗ

(Πρόσθετος κωδικός Taric: 8962)

>ΘΕΣΗ ΠΗΝΑΚΑ>

ΠΑΡΑΡΤΗΜΑ ΙΙ

ΜΕΡΗ ΠΟΥ ΕΧΟΥΝ ΑΠΑΛΛΑΓΕΙ

(Πρόσθετος κωδικός Taric: 8963)

>ΘΕΣΗ ΠΗΝΑΚΑ>

ΠΑΡΑΡΤΗΜΑ ΙΙΙ

ΔΙΑΡΘΡΩΣΗ TARIC

>ΘΕΣΗ ΠΗΝΑΚΑ>

ΠΑΡΑΡΤΗΜΑ IV

>ΑΡΧΗ ΓΡΑΦΗΚΟΥ>

Διάρθρωση πληροφοριών

ΕΛΕΓΧΟΣ ΤΕΛΙΚΗΣ ΧΡΗΣΗΣ ΣΧΕΤΙΚΑ ΜΕ ΤΑ ΕΞΑΡΤΗΜΑΤΑ ΠΟΔΗΛΑΤΩΝ ΑΠΟ ΤΗΝ ΚΙΝΑ, ΣΕ ΕΦΑΡΜΟΓΗ ΤΟΥ ΚΑΝΟΝΙΣΜΟΥ (ΕΚ) αριθ. 89/97 (1)

>ΤΕΛΟΣ ΓΡΑΦΗΚΟΥ>